CELEX: 32021D1112
Language: et
Date: 2021-06-25 00:00:00
Title: Komisjoni otsus (EL) 2021/1112, 25. juuni 2021, millega muudetakse otsust 2013/767/EL seoses ühise põllumajanduspoliitikaga tegelevate kodanikuühiskonna dialoogirühmade liikmesorganisatsioonide volituste pikendamisega

7.7.2021   
               
               
                  ET
               
               
                  Euroopa Liidu Teataja
               
               
                  L 239/24
               
            
         KOMISJONI OTSUS (EL) 2021/1112,
         25. juuni 2021,
         millega muudetakse otsust 2013/767/EL seoses ühise põllumajanduspoliitikaga tegelevate kodanikuühiskonna dialoogirühmade liikmesorganisatsioonide volituste pikendamisega
         EUROOPA KOMISJON,
         võttes arvesse Euroopa Liidu toimimise lepingut
         ning arvestades järgmist:
         
                     (1)
                  
                  
                     Kooskõlas Euroopa Liidu lepingu artikli 11 lõikega 2 on komisjoni otsusega 2013/767/EL (1) loodud ühise põllumajanduspoliitika valdkonda kuuluvate küsimuste üle kodanikuühiskonnaga peetava dialoogi raamistik.
                  
               
                     (2)
                  
                  
                     Kodanikuühiskonna dialoogirühmade (2) liikmesorganisatsioonid on ametisse nimetatud seitsmeaastaseks ametiajaks, mis lõpeb 2021. aasta juulis. Nende liikmesorganisatsioonide volituste pikendamise vajadus langeb kokku institutsioonidevaheliste läbirääkimiste viimase etapiga uue ühise põllumajanduspoliitika üle, mida hakatakse kohaldama alates 2023. aastast. Lisaks peaks ühise põllumajanduspoliitika reformi tulemus, millele järgneb mitmete rakendusaktide ja delegeeritud õigusaktide vastuvõtmine, avaldama mõju kodanikuühiskonna dialoogirühmade uuele struktuurile.
                  
               
                     (3)
                  
                  
                     Olemasolev kodanikuühiskonna dialoogirühmade süsteem on kooskõlas liidu põllumajandusalaste õigusaktide praeguse ülesehitusega. Seepärast tuleks liikmesorganisatsioonide volitusi pikendada kuni 31. detsembrini 2022, järgides Euroopa Parlamendi ja nõukogu määruse (EL) 2020/2220 (3) põhimõtteid, millega tagati üleminek uuele ühisele põllumajanduspoliitikale ning pikendati enamikku praegu kohaldatavatest eeskirjadest 2022. aasta lõpuni.
                  
               
                     (4)
                  
                  
                     Kodanikuühiskonna dialoogirühmade koosseis peaks liikmesorganisatsioonide volituste pikendamise ajal jääma samaks. Liikmesorganisatsioonidel peaks siiski olema vabadus otsustada, kas nad soovivad sel ajavahemikul liikmestaatusest loobuda.
                  
               
                     (5)
                  
                  
                     Selleks et parandada kodanikuühiskonna dialoogirühmade toimimist liikmesorganisatsioonide volituste pikendamise ajal, ja kooskõlas komisjoni eksperdirühmade üldiste tavadega, peaks komisjon võtma üle kodanikuühiskonna dialoogirühmade eesistuja ülesanded. Lisaks tuleks päevakorra ja koosolekute protokollidega seotud kord viia ühtsuse tagamiseks kooskõlla teistes eksperdirühmades järgitava tavaga.
                  
               
                     (6)
                  
                  
                     Otsust 2013/767/EL tuleks seetõttu vastavalt muuta,
                  
               ON VASTU VÕTNUD KÄESOLEVA OTSUSE:
         
            Artikkel 1
            Otsust 2013/767/EL muudetakse järgmiselt:
            
                        (1)
                     
                     
                        artikli 3 lõige 2 jäetakse välja;
                     
                  
                        (2)
                     
                     
                        artikli 4 lõike 5 sissejuhatav tekst asendatakse järgmisega:
                        „Liikmesorganisatsioonide volitused lõpevad 31. detsembril 2022. Rühma kuuluva liikmesorganisatsiooni võib asendada, kui:“;
                     
                  
                        (3)
                     
                     
                        artiklit 5 muudetakse järgmiselt:
                        
                                    a)
                                 
                                 
                                    lõige 1 asendatakse järgmisega:
                                    
                                       „1.   Koosolekute eesistujana tegutseb komisjoni esindaja.“;
                                    
                                 
                              
                                    b)
                                 
                                 
                                    lõiked 2 ja 3 jäetakse välja;
                                 
                              
                                    c)
                                 
                                 
                                    lõike 4 esimene lause asendatakse järgmisega:
                                    
                                       „4.   Rühmas toimunud arutelude lõpus ei toimu hääletamist.“;
                                    
                                 
                              
                                    d)
                                 
                                 
                                    lõige 5 asendatakse järgmisega:
                                    
                                       „5.   Protokollis kajastatakse adekvaatselt ja täielikult päevakorra iga punkti arutlusi ja rühma esitatud arvamusi. Protokolli koostab sekretariaat eesistuja vastutusel.“;
                                    
                                 
                              
                                    e)
                                 
                                 
                                    lõige 7 asendatakse järgmisega:
                                    
                                       „7.   Põllumajanduse ja maaelu arengu peadirektoraat võib kutsuda rühma töös ajutiselt osalema väliseksperte, kes on pädevad rühma või töörühma konkreetses päevakorraküsimuses. Lisaks võib komisjoni esindaja anda vaatlejastaatuse artikli 4 lõikes 2 sätestatud isikutele või organisatsioonidele, tingimusel, et nende osalemine ei ohusta rühma või töörühma huvide tasakaalu. Vaatlejad võivad sõna võtta, kui eesistuja seda palub.“;
                                    
                                 
                              
                                    f)
                                 
                                 
                                    lõige 10 asendatakse järgmisega:
                                    
                                       „10.   Kõik asjakohased dokumendid, sealhulgas päevakorrad, protokollid ja osalejate kaastööd avaldatakse komisjoni eksperdirühmade ja teiste sarnaste üksuste registris või sellise teabe avaldamiseks ette nähtud veebisaidil, mis on kättesaadav registris esitatud lingi kaudu. Kõnealustele veebisaitidele juurdepääsu ei piirata kasutajaks registreerimise nõudega ega ühelgi muul viisil. Eelkõige avaldatakse aegsasti enne koosolekut selle päevakord ja muud asjakohased taustteavet andvad dokumendid ning seejärel pärast koosolekut võimalikult kiiresti selle protokoll. Avaldamisega seotud erandid nähakse ette üksnes juhul, kui leitakse, et asjaomase dokumendi avalikustamine kahjustaks Euroopa Parlamendi ja nõukogu määruse (EÜ) nr 1049/2001 artikli 4 kohast avalike või erahuvide kaitset (*1).“
                                    
                                    
                                       (*1)  Euroopa Parlamendi ja nõukogu 30. mai 2001. aasta määrus (EÜ) nr 1049/2001 üldsuse juurdepääsu kohta Euroopa Parlamendi, nõukogu ja komisjoni dokumentidele (EÜT L 145, 31.5.2001, lk 43)."
                        
                                 
                              
                  
         
            Artikkel 2
            Käesolev otsus jõustub seitsmendal päeval pärast selle avaldamist Euroopa Liidu Teatajas.
         
         
            Brüssel, 25. juuni 2021
            
               
                  Komisjoni nimel
               
               
                  president
               
               Ursula VON DER LEYEN
            
         
         
            (1)  Komisjoni 16. detsembri 2013. aasta otsus 2013/767/EL ühise põllumajanduspoliitika valdkonda kuuluvate küsimuste üle kodanikuühiskonnaga peetava dialoogi raamistiku loomise ja otsuse 2004/391/EÜ kehtetuks tunnistamise kohta (ELT L 338, 17.12.2013, lk 115).
         
            (2)  Institutsiooniliselt on kodanikuühiskonna dialoogirühmad komisjoni eksperdirühmad komisjoni otsuse C(2016) 3301 tähenduses.
         
            (3)  Euroopa Parlamendi ja nõukogu 23. detsembri 2020. aasta määrus (EL) 2020/2220, millega kehtestatakse teatavad üleminekusätted Euroopa Maaelu Arengu Põllumajandusfondi (EAFRD) ja Euroopa Põllumajanduse Tagatisfondi (EAGF) toetuse kohta 2021. ja 2022. aastal ning muudetakse määrusi (EL) nr 1305/2013, (EL) nr 1306/2013 ning (EL) nr 1307/2013 seoses 2021. ja 2022. aastal eraldatavate vahendite ja nende määruste kohaldamisega ning määrust (EL) nr 1308/2013 seoses 2021. ja 2022. aastal eraldatavate vahendite ja sellise toetuse jaotamisega (ELT L 437, 28.12.2020, lk 1).